เบิกจ่ายงบปี 53 ไตรมาสแรกเกินเป้า 3.55%
การเบิกจ่ายงบประมาณปี 2553 ไตรมาสแรก เบิกแล้วเกือบ 4 แสนล้าน จากทั้งหมด 1.7 ล้านล้านบาท โดยเฉพาะงบลงทุนเกินเป้ากว่า 19%
19 ม.ค. 2553

การเบิกจ่ายงบประมาณปี 2553 ไตรมาสแรก เบิกแล้วเกือบ 4 แสนล้าน จากทั้งหมด 1.7 ล้านล้านบาท โดยเฉพาะงบลงทุนเกินเป้ากว่า 19% 
นายพงษ์ภาณุ เศวตรุนทร์ อธิบดีกรมบัญชีกลาง เปิดเผยว่า ในสัปดาห์หน้าจะรายงานผลการเบิกจ่ายเงินงบประมาณไตรมาสแรกปีงบประมาณ 2553 ต่อคณะรัฐมนตรี ซึ่งตั้งแต่ต้นปีงบประมาณจนถึงวันที่ 30 ธันวาคม 2552 ส่วนราชการและรัฐวิสาหกิจเบิกจ่ายไปแล้ว 396,155.16 ล้านบาท หรือ 23.30% ของวงเงินงบประมาณ 1.7 ล้านล้านบาท สูงกว่าเป้าหมายการเบิกจ่าย 3.30% และสูงกว่าการเบิกจ่ายในช่วงเดียวกันของปีงบประมาณ 2552 กว่า 3.55%
ทั้งนี้ การเบิกจ่ายงบประมาณดังกล่าว เป็นการเบิกจ่ายรายจ่ายประจำ จำนวน 352,545.75 ล้านบาท  หรือ 23.82% สูงกว่าเป้าหมายการเบิกจ่าย 2.68% และสูงกว่าการเบิกจ่ายในช่วงเดียวกันของปีงบประมาณ 2552 กว่า  1.26%
สำหรับรายจ่ายลงทุนเบิกจ่ายได้ 43,609.41 ล้านบาท หรือ 19.83% สูงกว่าเป้าหมายการเบิกจ่ายถึง 7.83% และสูงกว่าการเบิกจ่ายในช่วงเดียวกันของปีงบประมาณ 2552 กว่า 11.89%
สำหรับหน่วยงานที่ได้รับงบลงทุนเกิน 1,000 ล้านบาท ซึ่งมีการเบิกจ่ายสูงสุด 3 ลำดับแรก ได้แก่ กรมส่งเสริมการปกครองท้องถิ่น สำนักงานปลัดกระทรวงสาธารณสุข และกองบัญชาการกองทัพไทย โดยมีการเบิกจ่ายแล้ว 33.41%  16.51% และ 15.86%  ของวงเงินงบประมาณหลังโอนเปลี่ยนแปลงสำหรับหน่วยงานที่มีผลการเบิกจ่ายต่ำสุด เช่น จังหวัด กระทรวงคมนาคม กระทรวงพลังงาน  และกระทรวงทรัพยากรธรรมชาติและสิ่งแวดล้อม ซึ่งได้มอบหมายให้เจ้าหน้าที่ติดตามอย่างใกล้ชิดและต่อเนื่อง
สำหรับงบประมาณของจังหวัดยังมีบางจังหวัดยังไม่มีการเบิกจ่ายเลย ซึ่งในสัปดาห์หน้ากรมฯ ได้จัดสัมมนาคลังเขตและคลังจังหวัดทั่วประเทศเพื่อมอบนโยบายให้คลังจังหวัดลงไปช่วยติดตามและให้คำแนะนำเพื่อแก้ไขปัญหาอุปสรรคอีกทางหนึ่ง
ส่วนงบประมาณโครงการไทยเข้มแข็ง ณ วันที่ 14 มกราคม 2553 จากวงเงินกู้รอบแรก 200,000 ล้านบาท มีการเบิกจ่ายจำนวน  28,523.77 ล้านบาท หรือ 18.88% ของวงเงินที่ได้จัดสรร 151,074.35 ล้านบาท สำหรับวงเงินกู้รอบที่ 2 จำนวน 20,000 ล้านบาท มีการเบิกจ่ายจำนวน 8,695.80 ล้านบาท หรือ 44.14% ของวงเงินที่จัดสรรแล้ว จำนวน 19,699.20 ล้านบาท และคาดว่าช่วงปลายไตรมาสที่ 2 น่าจะมีการเบิกจ่ายได้มากขึ้น เนื่องจากมีผลการดำเนินงานและต้องจ่ายเงินตามสัญญาจัดซื้อจัดจ้างแล้ว